Til stendur að fljúga til Grímseyjar og bólusetja alla íbúa þar í einu. Það er bæði tímafrekt og dýrt fyrir Grímseyinga að fara til Akureyrar í bólusetningu.
Í Morgunblaðinu er rætt við Grímseying sem gagnrýnir það að eyjarskeggjar þurfi að koma sér til Akureyrar á eigin kostnað ætli þeir í bólusetningu. Það þýði tveggja daga frí úr vinnu og mikinn ferðakostnað. Á bilinu 30-40 manns búa í Grímsey og um þriðjungur þeirra hefur þegar fengið sprautu. Jón Helgi Björnsson, framkvæmdastjóri Heilbrigðisstofnunar Norðurlands, segir vel koma til greina að fara til Grímseyjar og bólusetja þar.
Þegar búið verði að bólusetja forgangshópa gefist svigrúm fyrir svona verkefni. Hann getur ekki sagt nákvæmlega hvenær farið yrði til Grímseyjar.
Og það yrði hægt að bólusetja alla Grímseyinga í einu.